b'\n_START_ARTICLE_\nHD DVD\n_START_PARAGRAPH_\nHD DVD (High-Definition/Density DVD \xe2\x80\x93 liet. didel\xc4\x97s rai\xc5\xa1kos/didelio tankio DVD) \xe2\x80\x93 didelio tankio optinio disko formatas, skirtas informacijos ir didel\xc4\x97s rai\xc5\xa1kos video \xc4\xafra\xc5\xa1\xc5\xb3 \xc4\xafra\xc5\xa1ymui bei saugojimui. HD DVD (kaip ir Blu-ray Disc) \xc4\xafrenginiai priima standartinio dyd\xc5\xbeio (120 mm skersmens) diskus ir naudoja m\xc4\x97lynai violetin\xc4\xaf lazer\xc4\xaf, kurio bangos ilgis yra 405 nm. Jame galima sutalpinti 3,2 karto daugiau duomen\xc5\xb3 viename sluoksnyje nei jo pirmtake (DVD), tai b\xc5\xabt\xc5\xb3 15 GB vietoj 4,7 GB per sluoksn\xc4\xaf._NEWLINE_2008 m. vasario 19 d., po u\xc5\xbesit\xc4\x99susio \xe2\x80\x9eauk\xc5\xa1tos rai\xc5\xa1kos format\xc5\xb3 karo\xe2\x80\x9c tarp HD DVD ir Blu-ray, \xe2\x80\x9eToshiba\xe2\x80\x9c paskelb\xc4\x97, kad nutrauk\xc4\x97 formato gamyb\xc4\x85, nebegamins HD DVD leistuv\xc5\xb3 ar \xc4\xafrengini\xc5\xb3.\n_START_SECTION_\nTechniniai duomenys\n_START_PARAGRAPH_\nVienasluoksniame HD DVD diske telpa 15 GB informacijos, dvisluoksniame \xe2\x80\x93 30 GB. \xe2\x80\x9eToshiba\xe2\x80\x9c prane\xc5\xa1\xc4\x97 ir apie trisluoksn\xc4\xaf variant\xc4\x85, kuris talpina 45 GB informacijos. Ta\xc4\x8diau, HD DVD nusileid\xc5\xbeia Blue-ray, kuris viename sluoksnyje talpina 25 GB, o keturiuose sluoksniuose net 100 GB informacijos. Abu \xc5\xa1ie formatai naudoja tok\xc4\xaf pat\xc4\xaf vaizdo suspaudimo metod\xc4\x85: MPEG-2, Video Codec 1 (VC-1, sukurt\xc4\x85 Windows Media 9 formato pagrindu) ir H.264/MPEG-4 AVC. HD DVD prana\xc5\xa1umas prie\xc5\xa1 Blu-ray yra toks, jog daugum\xc4\x85 \xc4\xafrangos, skirtos DVD produkcijai, galima perdaryti ir pritaikyti HD DVD, kadangi jie naudoja t\xc4\x85 pa\xc4\x8di\xc4\x85 technologij\xc4\x85.\n_START_SECTION_\nFail\xc5\xb3 sistemos\n_START_PARAGRAPH_\nHD DVD palaiko ISO 9660 ir UDF fail\xc5\xb3 sistemas. Visi HD DVD variantai naudoja UDF 2,5 versij\xc4\x85. \xc5\xa0ioje sistemoje daugkartiniai garso ir vaizdo \xc5\xa1altiniai yra saugomi EVO formate.\n_START_SECTION_\nGarsas\n_START_PARAGRAPH_\nHD DVD palaiko dviej\xc5\xb3 kanal\xc5\xb3 24-bit\xc5\xb3/192 kHz bei iki a\xc5\xa1tuoni\xc5\xb3 kanal\xc5\xb3 24-bit\xc5\xb3/96 kHz kodavimus._NEWLINE_Visi HD DVD grotuvai palaiko \xc5\xa1iuos garso kodavimo standartus: LPCM, Dolby Digital AC-3, Dolby Digital EX, DTS, Dolby Digital Plus E-AC-3, Dolby TrueHD, DTS-HD High Resolution Audio ir DTS-HD Master Audio. Pastarieji trys ir LPCM naudojami i\xc5\xa1gauti itin auk\xc5\xa1tai garso kokybei.\n_START_SECTION_\nVaizdas\n_START_PARAGRAPH_\nHD DVD naudoja VC-1, AVC ar MPEG-2 vaizdo kodavimo standartus. Palaikoma plati rezoliucij\xc5\xb3 \xc4\xafvairov\xc4\x97, nuo \xc5\xbeemos rezoliucijos CIF, visos SDTV rezoliucijos yra palaikomos DVD-Video ir HDTV format\xc5\xb3: 480i, 480p, 720p, 1080i ir 1080p.'